Minnst 17 ferðamenn krefjast bóta vegna vélsleðaferðar Sautján ferðamenn sem fóru í vélsleðaferð með Mountaineers of Iceland ætla sér að krefjast skaðabóta eftir hættulega ferð upp á Langjökul . 300 manns þátt í björgunaraðgerðunum á 57 tækjum við mjög erfiðar aðstæður . Þriðjudagur 14. janúar 2020 Auglýsing Minnst 17 af þeim 39 ferðamönnum sem fóru í vélasleðaferð á Langjökul með fyrirtækinu Mountaineers of Iceland í síðustu viku krefjast skaðabóta . Þetta kemur fram á vef RÚV . Ferðaþjónustufyrirtækið lagði í ferðina þrátt fyrir að búið væri að gefa út veðurviðvaranir á svæðinu . Fólkið óttaðist um líf sitt á jöklinum og var bæði kalt og hrakið þegar það kom niður . Einhverjir hlutu kalsár eftir dvölina í kuldanum og eru óvinnufærir vegna sára sinna . Óvinnufær eftir ferðina Lilja Margrét Olsen , lögmaður , fer með mál ellefu ferðamanna , þar af tveggja barna . Bótakröfur fólksins eru á bilinu 600 þúsund til ein milljón krónur á mann . Lilja sagði alla umbjóðendur sína hafa upplifað andlegt áfall og suma hafa hlotið líkamleg meiðsli í samtali við RÚV . Helgi Þorsteinsson , lögmaður , rekur mál sex ferðamanna þar af pars frá Bretlandi sem ætlar að krefjast rúmlega tveggja milljóna í miskabætur . Parið er enn í uppnámi vegna ferðarinnar og hefur konan verið óvinnufær vegna dofa í fótunum . „ Þetta er svona mál sem ég mynda reka ókeypis , bara upp á von og óvon um að fá dæmdan málskostnað þegar þetta fyrirtæki yrði sakfellt , “ sagði Ómar Valdimarsson lögmaður í samtali við Fréttablaðið á dögunum . „ Það er ótrúlegt að þessu fyrirtæki skuli detta það í hug að þvælast með allan þennan hóp af fólki upp á jökul þegar það er búið að spá meiriháttar vestanhvelli , “ segir Ómar . Það hafi alls ekki verið eins og veður hefðu skipast skjótt í lofti heldur hafi hver spáin á fætur annarri bent í sömu átt . Að mati Ómars væri klár miskabótaskylda hjá fyrirtækinu og benti hann á að ekki séu nema þrjú ár síðan sama fyrirtækið var dæmt til að greiða hjónum miskabætur eftir sambærilega ævintýraferð .